CELEX: 32019D1749
Language: bg
Date: 2019-10-14 00:00:00
Title: Решение (ЕС) 2019/1749 на Съвета от 14 октомври 2019 година относно искането на Ирландия да участва в някои разпоредби от достиженията на правото от Шенген, свързани с Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA)

22.10.2019   
               
               
                  BG
               
               
                  Официален вестник на Европейския съюз
               
               
                  L 268/73
               
            
         РЕШЕНИЕ (ЕС) 2019/1749 НА СЪВЕТА
         от 14 октомври 2019 година
         относно искането на Ирландия да участва в някои разпоредби от достиженията на правото от Шенген, свързани с Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид член 4 от Протокол № 19 относно достиженията на правото от Шенген, включени в рамките на Европейския съюз, който е приложен към Договора за Европейския съюз и към Договора за функционирането на Европейския съюз,
         като взе предвид искането на правителството на Ирландия, отправено с писмо от 12 април 2019 г. до председателя на Съвета на Европейския съюз, да участва в определени разпоредби от достиженията на правото от Шенген, посочени в същото писмо,
         като има предвид, че:
         
                     (1)
                  
                  
                     С Решение 2002/192/ЕО (1) Съветът разреши на Ирландия да участва в някои разпоредби от достиженията на правото от Шенген в съответствие с определените в това решение условия.
                  
               
                     (2)
                  
                  
                     С Регламент (ЕС) № 1077/2011 на Европейския парламент и на Съвета (2) беше създадена Европейската агенция за оперативното управление на широкомащабни информационни системи в пространството на свобода, сигурност и правосъдие, обикновено наричана eu-LISA, с цел да се осигури оперативното управление на Шенгенската информационна система от второ поколение (ШИС II), Визовата информационна система (ВИС) и Евродак, както и на някои аспекти от комуникационната им инфраструктура и евентуално на други широкомащабни информационни системи в пространство на свобода, сигурност и правосъдие въз основа на отделни правни актове на Съюза, основаващи се на членове 67—89 от Договора за функционирането на Европейския съюз (ДФЕС).
                  
               
                     (3)
                  
                  
                     С Решение 2012/764/ЕС (3) Съветът разреши на Ирландия да участва в Регламент (ЕС) № 1077/2011, доколкото той се отнася до оперативното управление на ВИС и на частите от ШИС II, в които Ирландия не участва.
                  
               
                     (4)
                  
                  
                     На 14 ноември 2018 беше приет Регламент (ЕС) 2018/1726 на Европейския парламент и на Съвета (4), с който се отменя Регламент (ЕС) № 1077/2011. С Регламент (ЕС) 2018/1726 се създава Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA) (наричана по-долу „Агенцията“), която заменя и е правоприемник на агенцията, създадена с Регламент (ЕС) № 1077/2011. В съответствие с Регламент (ЕС) 2018/1726 позоваванията на отменения Регламент (ЕС) № 1077/2011 следва да се считат за позовавания на Регламент (ЕС) 2018/1726 и следва да се четат съгласно таблицата на съответствието в приложението към посочения регламент.
                  
               
                     (5)
                  
                  
                     В съответствие с Регламент (ЕС) 2018/1726 Агенцията отговаря за оперативното управление на Шенгенската информационна система (ШИС), ВИС и Евродак. Агенцията отговаря и за подготовката, разработването или оперативното управление на Системата за влизане/излизане (СВИ), DubliNet и Европейската система за информация за пътуванията и разрешаването им (ETIAS). Освен това на Агенцията може да бъде възложена и отговорността за подготовката, разработването и оперативното управление на други широкомащабни информационни системи в пространството на свобода, сигурност и правосъдие, ако това е предвидено в съответните правни актове на Съюза, основани на членове 67—89 ДФЕС.
                  
               
                     (6)
                  
                  
                     ШИС е част от достиженията на правото от Шенген. Регламенти (ЕС) 2018/1861 (5) и (ЕС) 2018/1862 (6) на Европейския парламент и на Съвета уреждат създаването, функционирането и използването на ШИС в областта на граничните проверки и съответно в областта на полицейското сътрудничество и съдебното сътрудничество по наказателноправни въпроси. Освен това с Регламент (ЕС) 2018/1860 на Европейския парламент и на Съвета (7) се урежда използването на ШИС за целите на връщането на незаконно пребиваващи граждани на трети държави. След като станат приложими, регламенти (ЕС) 2018/1861 и (ЕС) 2018/1862 ще заменят Регламент (ЕО) № 1987/2006 на Европейския парламент и на Съвета (8) и Решение 2007/533/ПВР на Съвета (9), които понастоящем се прилагат по тези въпроси. Същевременно Ирландия е участвала само в приемането на Решение 2007/533/ПВР и на Регламент (ЕС) 2018/1862, с който се доразвиват разпоредбите от достиженията на правото от Шенген, посочени в член 1, буква а), подточка ii) от Решение 2002/192/ЕО.
                  
               
                     (7)
                  
                  
                     ВИС също е част от достиженията на правото от Шенген. Ирландия не е участвала в приемането на Решение 2004/512/ЕО на Съвета (10), Регламент (ЕО) № 767/2008 на Европейския парламент и на Съвета (11) и Решение 2008/633/ПВР на Съвета (12), които уреждат създаването, функционирането или използването на ВИС, и не е обвързана от тях.
                  
               
                     (8)
                  
                  
                     Евродак не е част от достиженията на правото от Шенген. Ирландия е участвала в приемането на Регламент (ЕС) № 603/2013 на Европейския парламент и на Съвета (13), който урежда създаването, функционирането и използването на Евродак, и е обвързана от него.
                  
               
                     (9)
                  
                  
                     СВИ е част от достиженията на правото от Шенген. Ирландия не е участвала в приемането на Регламент (ЕС) 2017/2226 на Европейския парламент и на Съвета (14), който урежда създаването, функционирането и използването на СВИ, и не е обвързана от него.
                  
               
                     (10)
                  
                  
                     ETIAS също е част от достиженията на правото от Шенген. Ирландия не е участвала в приемането на Регламент (ЕС) 2018/1240 на Европейския парламент и на Съвета (15), който урежда създаването, функционирането и използването на ETIAS, и не е обвързана от него.
                  
               
                     (11)
                  
                  
                     DubliNet не е част от достиженията на правото от Шенген. Ирландия е обвързана от Регламент (ЕО) № 1560/2003 на Комисията (16), с който се създава DubliNet — отделен защитен канал за електронно предаване.
                  
               
                     (12)
                  
                  
                     Като се има предвид участието ѝ в Евродак и DubliNet и частичното ѝ участие в ШИС II, Ирландия има право да участва в дейностите на Агенцията, доколкото Агенцията отговаря за оперативното управление на ШИС II, уредена с Регламент (ЕС) 2018/1862, на Евродак и на DubliNet.
                  
               
                     (13)
                  
                  
                     Агенцията притежава единна правосубектност и се характеризира с единна организационна и финансова структура. В съответствие с член 288 ДФЕС Агенцията беше създадена посредством един законодателен инструмент, който се прилага в своята цялост в държавите членки, които са обвързани от него. Това изключва възможността за частично прилагане от Ирландия. Поради това следва да бъдат взети необходимите мерки за прилагането на Регламент (ЕС) 2018/1726 към Ирландия в неговата цялост.
                  
               
                     (14)
                  
                  
                     В съответствие с член 4 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие Ирландия уведоми Комисията и Съвета с писма от 12 април 2019 г. за намерението си да приеме разпоредбите на Регламент (ЕС) 2018/1726, свързани с Евродак и DubliNet.
                  
               
                     (15)
                  
                  
                     В съответствие с процедурата, предвидена в член 331, параграф 1 ДФЕС, Комисията потвърди с Решение от 23 юли 2019 г. прилагането към Ирландия на Регламент (ЕС) № 2018/1726, доколкото разпоредбите му се отнасят до Евродак и DubliNet. Посоченото решение предвижда Регламент (ЕС) 2018/1726 да влезе в сила за Ирландия на датата на влизане в сила на решението на Съвета относно искането на Ирландия да участва в разпоредбите на Регламент (ЕС) 2018/1726, отнасящи се до ШИС, уредена с Регламент (ЕС) 2018/1861, който ще замени Регламент (ЕО) № 1987/2006, и с Регламент (ЕС) 2018/1860, и свързани с ВИС, СВИ и ETIAS.
                  
               
                     (16)
                  
                  
                     С приемането на решението на Комисията от 23 юли 2019 г. първото предварително условие за участието на Ирландия в разпоредбите на Регламент (ЕС) 2018/1726 е изпълнено.
                  
               
                     (17)
                  
                  
                     С цел да се осигури спазването на Договорите и приложимите протоколи и същевременно да се запази единството и последователността на Регламент (ЕС) 2018/1726, Ирландия поиска, с писмо до Съвета от 12 април 2019 г., да участва в Регламент (ЕС) 2018/1726 съгласно член 4 от Протокол № 19 относно достиженията на правото от Шенген, включени в рамките на Европейския съюз, който е приложен към Договора за Европейския съюз и към Договора за функционирането на Европейския съюз (наричан по-долу „Шенгенският протокол“), доколкото разпоредбите на Регламент (ЕС) 2018/1726 се отнасят до отговорностите на Агенцията за оперативното управление на ШИС, уредена с Регламент (ЕС) 2018/1861, който ще замени Регламент (ЕО) № 1987/2006, и с Регламент (ЕС) 2018/1860, както и на ВИС, СВИ и ETIAS.
                  
               
                     (18)
                  
                  
                     Съветът признава правото на Ирландия да отправи, в съответствие с член 4 от Шенгенския протокол, искане за участие в разпоредбите на Регламент (ЕС) 2018/1726, доколкото Ирландия няма да участва в посочения регламент на друго основание.
                  
               
                     (19)
                  
                  
                     Участието на Ирландия в Регламент (ЕС) 2018/1726 не засяга факта, че понастоящем Ирландия не участва и не може да участва в разпоредбите от достиженията на правото от Шенген, отнасящи се до свободното движение на граждани на трети държави, визовата политика и преминаването на лица през външните граници на държавите членки. Поради това Регламент (ЕС) 2018/1726 съдържа специални разпоредби, които отразяват особеното положение на Ирландия, по-конкретно що се отнася до ограниченото право на гласуване в Управителния съвет на Агенцията.
                  
               
                     (20)
                  
                  
                     Смесеният комитет, създаден съгласно член 3 от Споразумението, сключено от Съвета на Европейския съюз и Република Исландия и Кралство Норвегия за асоциирането на последните в процеса на изпълнение, прилагане и развитие на достиженията на правото от Шенген (17), беше информиран за подготвянето на настоящото решение в съответствие с член 5 от същото споразумение.
                  
               
                     (21)
                  
                  
                     Смесеният комитет, създаден съгласно член 3 от Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген (18), беше информиран за изготвянето на настоящото решение в съответствие с член 5 от същото споразумение,
                  
               ПРИЕ НАСТОЯЩОТО РЕШЕНИЕ:
         
            Член 1
            В допълнение към решения 2002/192/ЕО и 2012/764/ЕС Ирландия участва в Регламент (ЕС) 2018/1726, доколкото той се отнася до оперативното управление на ВИС, частите от ШИС, в които Ирландия не участва, СВИ и ETIAS.
         
         
            Член 2
            Настоящото решение влиза в сила в деня на приемането му.
         
         
            Съставено в Люксембург на 14 октомври 2019 година.
            
               
                  За Съвета
               
               
                  Председател
               
               J. LEPPÄ
            
         
         
            (1)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).
         
            (2)  Регламент (ЕС) № 1077/2011 на Европейския парламент и на Съвета от 25 октомври 2011 г. за създаване на Европейска агенция за оперативното управление на широкомащабни информационни системи в пространство на свобода, сигурност и правосъдие (ОВ L 286, 1.11.2011 г., стр. 1).
         
            (3)  Решение 2012/764/ЕС на Съвета от 6 декември 2012 г. относно искането на Ирландия да участва в някои разпоредби от достиженията на правото от Шенген, свързани със създаването на Европейска агенция за оперативното управление на широкомащабни информационни системи в областта на свободата, сигурността и правосъдието (ОВ L 337, 11.12.2012 г., стр. 48).
         
            (4)  Регламент (ЕС) 2018/1726 на Европейския парламент и на Съвета от 14 ноември 2018 г. относно Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA), за изменение на Регламент (ЕО) № 1987/2006 и Решение 2007/533/ПВР на Съвета и за отмяна на Регламент (ЕС) № 1077/2011 (ОВ L 295, 21.11.2018 г., стр. 99).
         
            (5)  Регламент (ЕС) 2018/1861 на Европейския парламент и на Съвета от 28 ноември 2018 г. за създаването, функционирането и използването на Шенгенската информационна система (ШИС) в областта на граничните проверки, за изменение на Конвенцията за прилагане на Споразумението от Шенген и за изменение и отмяна на Регламент (ЕО) № 1987/2006 (ОВ L 312, 7.12.2018 г., стр. 14).
         
            (6)  Регламент (ЕС) 2018/1862 на Европейския парламент и на Съвета от 28 ноември 2018 г. за създаването, функционирането и използването на Шенгенската информационна система (ШИС) в областта на полицейското сътрудничество и съдебното сътрудничество по наказателноправни въпроси, за изменение и отмяна на Решение 2007/533/ПВР на Съвета и за отмяна на Регламент (ЕО) № 1986/2006 на Европейския парламент и на Съвета и Решение 2010/261/ЕС на Комисията (ОВ L 312, 7.12.2018 г., стр. 56).
         
            (7)  Регламент (ЕС) 2018/1860 на Европейския парламент и на Съвета от 28 ноември 2018 г. за използването на Шенгенската информационна система за целите на връщането на незаконно пребиваващи граждани на трети държави (ОВ L 312, 7.12.2018 г., стр. 1).
         
            (8)  Регламент (ЕО) № 1987/2006 на Европейския парламент и на Съвета от 20 декември 2006 г. за създаването, функционирането и използването на Шенгенска информационна система от второ поколение (ШИС II) (ОВ L 381, 28.12.2006 г., стр. 4).
         
            (9)  Решение 2007/533/ПВР на Съвета от 12 юни 2007 г. относно създаването, функционирането и използването на Шенгенска информационна система от второ поколение (ШИС II) (ОВ L 205, 7.8.2007 г., стр. 63).
         
            (10)  Решение 2004/512/ЕО на Съвета от 8 юни 2004 г. за създаване на Визова информационна система (ВИС) (ОВ L 213, 15.6.2004 г., стр. 5).
         
            (11)  Регламент (ЕО) № 767/2008 на Европейския парламент и на Съвета от 9 юли 2008 г. относно Визовата информационна система (ВИС) и обмена на данни между държави членки относно визите за краткосрочно пребиваване (Регламент за ВИС) (ОВ L 218, 13.8.2008 г., стр. 60).
         
            (12)  Решение 2008/633/ПВР на Съвета от 23 юни 2008 г. относно достъпа до Визовата информационна система (ВИС) за справки от оправомощени органи на държавите членки и от Европол с цел предотвратяване, разкриване и разследване на терористични действия и други тежки престъпления (ОВ L 218, 13.8.2008 г., стр. 129).
         
            (13)  Регламент (ЕС) № 603/2013 на Европейския парламент и на Съвета от 26 юни 2013 г. за създаване на система Евродак за сравняване на дактилоскопични отпечатъци с оглед ефективното прилагане на Регламент (ЕС) № 604/2013 за установяване на критерии и механизми за определяне на държавата членка, компетентна за разглеждането на молба за международна закрила, която е подадена в една от държавите членки от гражданин на трета държава или от лице без гражданство и за искане на сравнения с данните в Евродак от правоприлагащите органи на държавите членки и Европол за целите на правоприлагането и за изменение на Регламент (ЕС) № 1077/2011 за създаване на Европейска агенция за оперативното управление на широкомащабни информационни системи в областта на свободата, сигурността и правосъдието (ОВ L 180, 29.6.2013 г., стр. 1).
         
            (14)  Регламент (ЕС) 2017/2226 на Европейския парламент и на Съвета от 30 ноември 2017 г. за създаване на Система за влизане/излизане (СВИ) с цел регистриране на данните относно влизането и излизането и данните относно отказа за влизане на граждани на трети страни, преминаващи външните граници на държавите членки, за определяне на условията за достъп до СВИ за целите на правоприлагането и за изменение на Конвенцията за прилагане на Шенгенското споразумение и регламенти (ЕО) № 767/2008 и (ЕС) № 1077/2011 (ОВ L 327, 9.12.2017 г., стр. 20).
         
            (15)  Регламент (ЕС) 2018/1240 на Европейския парламент и на Съвета от 12 септември 2018 г. за създаване на Европейска система за информация за пътуванията и разрешаването им (ETIAS) и за изменение на регламенти (ЕС) № 1077/2011, (ЕС) № 515/2014, (ЕС) 2016/399, (ЕС) 2016/1624 и (ЕС) 2017/2226 (ОВ L 236, 19.9.2018 г., стр. 1).
         
            (16)  Регламент (ЕО) № 1560/2003 на Комисията от 2 септември 2003 г. за определяне условията за прилагане на Регламент (ЕО) № 343/2003 на Съвета за установяване на критерии и механизми за определяне на държавата членка, която е компетентна за разглеждането на молба за убежище, която е подадена в една от държавите членки от гражданин на трета страна (ОВ L 222, 5.9.2003 г., стр. 3).
         
            (17)  ОВ L 176, 10.7.1999 г., стр. 36.
         
            (18)  ОВ L 53, 27.2.2008 г., стр. 52.